b'\n_START_ARTICLE_\nLuca Badoer\n_START_SECTION_\nFormul\xc4\x97 1\n_START_PARAGRAPH_\nItalas debiutavo Formul\xc4\x97je 1 1993 m. Scuderia Italia komandoje, kuri tuo metu buvo pati l\xc4\x97\xc4\x8diausia visame peletone. Da\xc5\xbeniausiai jis lenkdavo savo labiau patyrus\xc4\xaf komandos draug\xc4\x85 Michele Alboreto. Nepaisant to, kitame sezone italas buvo tik komandos pilotas bandytojas. \xc4\xae piloto viet\xc4\x85 jis gr\xc4\xaf\xc5\xbeo 1995 m. Minardi ekipoje. Geriausias to sezono rezultatas buvo dvi a\xc5\xa1tuntos vietos Kanados ir Vengrijos GP. Kitais metais jis per\xc4\x97jo \xc4\xaf Forti ekip\xc4\x85, ta\xc4\x8diau joje geriau pasirodyti nepavyko._NEWLINE_Nuo 1997 m. jis prad\xc4\x97jo dirbti su Scuderia Ferrari ekipa kaip jos pilotas bandytojas. 1998 m. jis buvo pagrindinis Minardi ekipos pilotas, o nuo 1999 m. iki dabar jis dirba Ferrari ekipos pilotu bandytoju._NEWLINE_2009 met\xc5\xb3 rugpj\xc5\xab\xc4\x8dio 11 dien\xc4\x85 buvo patvirtinta, kad jis sugr\xc4\xaf\xc5\xa1 \xc4\xaf F1 po beveik 10 met\xc5\xb3 pertraukos ir pakeis susi\xc5\xbeeidus\xc4\xaf Felipe Mass\xc4\x85 2009 met\xc5\xb3 Europos Grand Prix metu, Valensijoje. Massa buvo su\xc5\xbeeistas antroje kvalifikacijos dalyje 2009 met\xc5\xb3 Vengrijos GP metu, kuomet nuo Rubenso Barichello Brawn GP bolido nukritusi spyruokl\xc4\x97 pataik\xc4\x97 \xc4\xaf Felipe Massa \xc5\xa1alm\xc4\x85, ko pasekoje Felipe neteko s\xc4\x85mon\xc4\x97s ir trenk\xc4\x97si \xc4\xaf padang\xc5\xb3 sien\xc4\x85. Michaelis Schumacheris tur\xc4\x97jo pakeisti Felipe, bet kaklo trauma, patirta anks\xc4\x8diau va\xc5\xbeiuojant motociklu privert\xc4\x97 j\xc4\xaf atsisakyti savo plan\xc5\xb3 gr\xc4\xaf\xc5\xbeti \xc4\xaf F1 bolid\xc4\x85. Ferrari patvirtino, kad Luca Badoer, ilgiausiai testuojantis Ferrari bolidus pilotas-bandytojas, pakeis Felipe Mass\xc4\x85 vietoje Michaelio Schumacherio. Italas dalyvavo dvejose lenktyn\xc4\x97se \xe2\x80\x93 Europos GP jis fini\xc5\xa1avo 17-tas, o Belgijoje \xe2\x80\x93 17-tas._NEWLINE_2010 m. gruod\xc5\xbeio m\xc4\x97nes\xc4\xaf italas paskelb\xc4\x97, kad pasitraukia i\xc5\xa1 Ferrari gret\xc5\xb3.'